

IARSCRÍBHINN 1

**Déan taifead uair amháin gach cor iascaireachta/cur amach/oibríocht**

**Tabhair faoi deara: i gcás an trealaimh go léir san iarscríbhinn seo, úsáid an fhormáid seo a leanas le haghaidh an dáta agus an ama**

**I gcás an dáta: nuair a thaifeadtar dáta an choir/an chur amach/na hoibríochta taifead an BBBB/MM/LL**

**I gcás an ama taifead an t‑am 24 uair an chloig ina am áitiúil, GMT nó am náisiúnta agus sonraigh go soiléir cén t‑am a úsáideadh.**

**OIBRÍOCHT**

**I gcás spiléir:**

Dáta an choir

An suíomh de réir domhanleithid agus domhanfhaid: féadfar an suíomh ag meán lae nó an suíomh roimh úsáid an trealaimh nó cód limistéir na hoibríochta (e.g. LEE na Séiséal, An mhórmhuir, etc.) a úsáid ar bhonn roghnach

An t‑am a chuirtear tús leis an gcor agus, nuair is féidir, an t‑am a dhéantar an trealamh a thabhairt isteach

An líon duán idir snámháin: má tá comhairimh éagsúla duán idir snámháin i gcor iascaireachta amháin, taifead an líon is ionadaíche (an meánlíon)

An líon iomlán duán a úsáidtear sa chor

An líon bataí solais a úsáidtear sa chor

An cineál baoite a úsáidtear sa chor: e.g. iasc, scuideanna, etc.

Mar rogha, teocht dhromchla na farraige ag meán lae a shonraítear pointe deachúlach amháin (XX.XoC)

**I gcás peaslíon saighne:**

Dáta an choir

An cineál imeachta: cor iascaireachta nó FAD nua a chur amach

An suíomh lena sonraítear domhanleithead agus domhanfhad an imeachta agus am an imeachta, nó mura dtarlaíonn aon imeacht i rith an lae, ag meán lae

Más rud é go bhfuil an eangach curtha amach: sonraigh an raibh an cor an-mhaith, nach raibh sé go maith, go raibh sé go maith; an cineál scoile (scoil a bhí ag snámh i bhfad ar shiúl ó FAD nó scoil a bhí ag snámh thart ar FAD. Más thart ar FAD, sonraigh an cineál FAD sin (e.g. lomán nó réad nádúrtha eile, FAD srutha, FAD atá ar ancaire, etc.). Féach CMM 18/08

*Nósanna imeachta maidir le plean bainistíochta le haghaidh feistí um chomhbhailiú éisc (FADanna), lena n‑áirítear teorainn don líon FADanna, sonraíocht níos mionsonraithe maidir le tuairisciú gabhála ó chor eangacha thart ar FADanna, agus forbairt dearthaí feabhsaithe FADanna chun laghdú a dhéanamh ar a mhinice a théann speicis nach spriocspeicis iad i bhfostú* (nó aon Réiteach a chuirfear ina n‑ionad sin ina dhiaidh)

Mar rogha, teocht dhromchla na farraige ag meán lae a shonraítear le pointe deachúlach amháin (XX.X oC)

**I gcás eangach gheolbhaigh:**

Dáta an choir taifead an dáta le haghaidh gach coir nó gach lae ar muir (le haghaidh laethanta gan cor eangacha)

Fad iomlán na heangaí (méadair): fad dorú snámhachta a úsáidtear le haghaidh gach coir i méadair

Am a chuirtear tús leis an iascaireacht: taifead an t‑am a dhéantar gach cor eangaí agus, nuair is féidir, an t‑am a dhéantar an trealamh a aisghabháil

Tús agus críoch an tsuímh de réir domhanleithid agus domhanfhaid: taifead domhanleithead agus domhanfhad a léiríonn an limistéar a bhfuil do threalamh curtha amach laistigh de nó, mura ndéantar aon chor, taifead an domhanleithead agus domhanfhad ag meán lae i gcás laethanta nach ndéantar cor eangaí

Doimhneacht ag a bhfuil an eangach curtha amach (méadair): an doimhneacht neasach ag a bhfuil an eangach gheolbhaigh curtha amach

**I gcás Slatiascaireachta:**

Déanfar an fhaisnéis maidir leis an iarracht iascaireachta i logleabhair a thaifeadadh de réir lae. Déanfar an fhaisnéis faoi ghabhálacha i logleabhair a thaifeadadh de réir turas iascaireachta nó, más féidir, de réir laethanta iascaireachta.

Dáta oibríochta: taifead an lá nó an dáta

Suíomh de réir domhanleithid agus domhanfhaid ag meán lae

An líon slat iascaireachta a úsáidtear ar feadh an lae sin

An t‑am a chuirtear tús leis an iascaireacht (taifead an t‑am go díreach tar éis don iascaireacht bhaoite a bheith críochnaithe agus an t‑am a chuireann an soitheach chun na farraige le dul ag iascaireacht. I gcás laethanta iascaireachta i ndiaidh a chéile, taifead an t‑am a thosaíonn an cuardach) agus am críochnaithe na hiascaireachta (taifead an t‑am go díreach tar éis d’iascaireacht na scoile deireanaí a bheith críochnaithe; Ar laethanta iascaireachta i ndiaidh a chéile, is é sin an t‑am a chuirtear stop le hiascaireacht na scoile deireanaí). I gcás laethanta iascaireachta i ndiaidh a chéile, ba cheart an líon laethanta iascaireachta a thaifeadadh.

An cineál scoile: FAD a bhaineann le scoil agus/nó scoil nach mbíonn gar dó

**GABHÁIL**

Meáchan gabhála (kg) nó an líon de réir speiceas in aghaidh an choir/an chur amach/an teagmhais iascaireachta i ndáil le gach ceann de na speicis agus an cineál próiseála a shonraítear sa roinn ‘Speicis’ thíos:

I gcás spiléir de réir lín agus meáchain

I gcás peaslíonta saighne de réir meáchain

I gcás eangach gheolbhaigh de réir meáchain

I gcás slatiascaireachta, meachán nó líon

**SPEICIS**

**I gcás spiléir:**

|  |  |  |  |
| --- | --- | --- | --- |
| **Príomhspeicis** | **Cód FAO** | **Speicis eile** | **Cód FAO** |
| Tuinnín gorm deisceartach (*Thunnus maccoyii*) | SBF | Mairlín gobghearr (*Tetrapturus angustirostris*) | SSP |
| Tuinnín colgach (*Thunnus alalunga*) | ALB | Siorc gorm (*Prionace glauca*) | BSH |
| Tuinnín mórshúileach (*Thunnus obesus*) | BET | Siorc mácó (*Isurus*spp*.*) | MAK |
| Tuinnín buí (*Thunnus albacares*) | YFT | Craosaire (*Lamna nasus*) | POR |
| tuinnín aigéanach (*Katsuwonus pelamis*) | SKJ | Siorc ceann casúir (*Sphyrna* spp.) | SPN |
| Colgán (*Xiphias gladius*) | SWO | síodsiorc (*Carcharhinus falciformis*) | FAL |
| Mairlín riabhach (*Tetrapturus audax*) | MLS | Éisc chnámhacha eile | MZZ |
| Mairlín gorm(*Makaira nigricans*) | BUM | Siorcanna eile | SKH |
| Mairlín dubh (*Makaira indica*) | BLM | Éanlaith mhara (an líon acu)[[1]](#footnote-1) |  |
| Colgán na ndealg Ind-Chiúin-Aigéanach (*Istiophorus platypterus*) | SFA | Mamaigh mhuirí (an líon acu) | MAM |
|  |  | Turtair mhara (an líon acu) | TTX |
|  |  | Siorcanna súisteála (*Alopias* spp.) | THR |
|  |  | Siorc bán aigéanach (*Carcharhinus longimanus*). | OCS |
|  |  | **Speicis atá le taifeadadh ar bhonn roghnach** |  |
|  |  | Siorc tíograch (*Galeocerdo cuvier*) | TIG |
|  |  | Siorc crogallach (*Pseudocarcharias kamoharai*) | PSK |
|  |  | Siorc bán mór (*Carcharodon carcharias*) | WSH |
|  |  | Roic na caille agus deamhanroic (*Mobulidae*) | MAN |
|  |  | roc peiligeach an gha nimhe (*Pteroplatytrygon violacea*) | PLS |
|  |  | Roic eile |  |

**I gcás Peaslíonta Saighne:**

|  |  |  |  |
| --- | --- | --- | --- |
| **Príomhspeicis** | **Cód FAO** | **Speicis eile** | **Cód FAO** |
| Tuinnín colgach (*Thunnus alalunga*) | ALB | Turtair mhara (an líon acu) | TTX |
| Tuinnín mórshúileach (*Thunnus obesus*) | BET | Mamaigh mhuirí (an líon acu) | MAM |
| Tuinnín buí (*Thunnus albacares*) | YFT | Míolsiorcanna(*Typus Rhincodon*) (an líon acu) | RHN |
| tuinnín aigéanach (*Katsuwonus pelamis*) | SKJ | Siorcanna súisteála (*Alopias* spp.) | THR |
| Speicis eile IOTC |  | Siorc bán aigéanach (*Carcharhinus longimanus*). | OCS |
|  |  | síodsiorc (*Carcharhinus falciformis*) | FAL |
|  |  | **Speicis atá le taifeadadh ar bhonn roghnach** | **Cód FAO** |
|  |  | Roic na caille agus deamhanroic (*Mobulidae*) | MAN |
|  |  | Siorcanna eile | SKH |
|  |  | Roic eile |  |
|  |  | Éisc chnámhacha eile | MZZ |

**I gcás eangach gheolbhaigh:**

|  |  |  |  |
| --- | --- | --- | --- |
| **Príomhspeicis** | **Cód FAO** | **Speicis eile** | **Cód FAO** |
| Tuinnín colgach (*Thunnus alalunga*) | ALB | Mairlín gobghearr (*Tetrapturus angustirostris*) | SSP |
| Tuinnín mórshúileach (*Thunnus obesus*) | BET | Siorc gorm (*Prionace glauca*) | BSH |
| Tuinnín buí (*Thunnus albacares*) | YFT | Siorc mácó (*Isurus*spp*.*) | MAK |
| tuinnín aigéanach (*Katsuwonus pelamis*) | SKJ | Craosaire (*Lamna nasus*) | POR |
| Tuinnín earrfhada (*Thunnus tonggol*) | LOT | Siorc ceann casúir (*Sphyrna* spp.) | SPN |
| Tuinnín frigéid (*Auxis thazard*) | FRI | Siorcanna eile | SKH |
| Tuinnín piléir (*Auxis rochei*) | BLT | Éisc chnámhacha eile | MZZ |
| Kawakawa (*Euthynnus affinis*) | KAW | Turtair mhara (an líon acu) | TTX |
| Ronnach buí caolbhandach (*Scomberomorus commerson*) | COM | Mamaigh mhuirí (an líon acu) | MAM |
| Rí-ronnach Ind-Chiúin-Aigéanach (*Scomberomorus guttatus*) | GUT | Míolsiorcanna (*Typus Rhincodon*) (an líon acu) | RHN |
| Colgán (*Xiphias gladius*) | SWO | Éanlaith mhara (an líon acu)[[2]](#footnote-2) |  |
| Colgán na ndealg Ind-Chiúin-Aigéanach (*Istiophorus platypterus*) | SFA | Siorcanna súisteála (*Alopias* spp.) | THR |
| Mairlíní (*Tetrapturus* spp, *Makaira* spp.) | BIL | Siorc bán aigéanach (*Carcharhinus longimanus*). | OCS |
| Tuinnín gorm deisceartach (*Thunnus maccoyii*) | SBF | **Speicis roghnacha atá le taifeadadh** |  |
|  |  | Siorc tíograch (*Galeocerdo cuvier*) | TIG |
|  |  | Siorc crogallach (*Pseudocarcharias kamoharai*) | PSK |
|  |  | Roic na caille agus deamhanroic (Mobulidae) | MAN |
|  |  | roc peiligeach an gha nimhe (*Pteroplatytrygon violacea*) | PLS |
|  |  | Roic eile |  |

**I gcás Slatiascaireachta:**

|  |  |  |  |
| --- | --- | --- | --- |
| **Príomhspeicis** | **Cód FAO** | **Speicis eile** | **Cód FAO** |
| Tuinnín colgach (*Thunnus alalunga*) | ALB | Éisc chnámhacha eile | MZZ |
| Tuinnín mórshúileach (*Thunnus obesus*) | BET | Siorcanna | SKH |
| Tuinnín buí (*Thunnus albacares*) | YFT | Roic |  |
| Tuinnín aigéanach (*Katsuwonus pelamis*) | SKJ | Turtair mhara (an líon acu) | TTX |
| Tuinnín frigéid agus piléir (*Auxis* spp.) | FRZ |  |  |
| Kawakawa (*Euthynnus affinis*) | KAW |  |  |
| Tuinnín earrfhada (*Thunnus tonggol*) | LOT |  |  |
| Rí-ronnach buí caolbhandach (*Scomberomorus commerson*) | COM |  |  |
| Speicis eile IOTC |  |  |  |

**NÓTAÍ TRÁCHTA:**

Ba cheart ábhar muirí aischurtha i leith tuinníní, éisc atá cosúil le tuinníní agus siorcanna a thaifeadadh de réir speiceas i meáchan (kg) nó de réir an lín i gcás an trealaimh go léir sna nótaí tráchta

Ba cheart aon idirghníomhaíocht le míolsiorcanna (*Rhincodon typus*), mamaigh mhuirí, agus éanlaith mhara a thaifeadadh sna nótaí tráchta

Scríobhtar faisnéis eile sna nótaí tráchta freisin

**Tabhair faoi deara:** Meastar gur íoscheanglas iad na speicis atá sna logleabhair. Mar rogha, ba cheart siorcanna agus/nó speicis éisc eile a ghabhtar go minic a chur sna logleabhair de réir na limistéar agus na n‑iascach .

IARSCRÍBHINN 2

**TREOIRLÍNTE MAIDIR LE PLEANANNA BAINISTÍOCHTA I nDÁIL LE SRUTHFEISTÍ UM CHOMHBHAILIÚ ÉISC (DFAD) A ULLMHÚ**

Chun tacú le hoibleagáidí maidir le Plean Bainistíochta DFAD (DFAD-MP) atá le cur faoi bhráid an Choimisiúin ag na Ballstáit ag a bhfuil cabhlaigh ag iascaireacht sa limistéar faoi réimse inniúlachta IOTC, atá gaolmhar le DFADanna, ba cheart an méid seo a leanas a áireamh in DFAD-MP:

1. Cuspóir

2. Raon feidhme

Tuairisc ar a chur i bhfeidhm maidir leis an méid seo a leanas:

cineálacha soithí agus soithí tacaíochta agus tairisceana

an líon DFADanna agus an líon rabhcán DFADanna atá le cur amach

nósanna imeachta tuairiscithe le haghaidh DFAD a chur amach

foghabhálacha de thaisme a laghdú agus beartas maidir lena n‑úsáid

idirghníomhaíocht le cineálacha eile trealaimh a chur san áireamh

pleananna chun faireachán a dhéanamh ar DFADanna caillte agus iad a aisghabháil

ráiteas nó beartas maidir le “húinéireacht DFADanna”

3. Socruithe institiúideacha chun Pleananna Bainistíochta DFAD a bhainistiú:

freagrachtaí institiúideacha

próisis iarratais maidir le rabhcháin DFADanna agus/nó rabhcáin DFADanna a fhormheas le haghaidh a gcur amach

oibleagáidí úinéirí agus máistrí soithí i leith rabhcáin DFADanna agus/nó rabhcáin DFADanna a chur amach agus a úsáid

Beartas athsholáthair DFADanna agus/nó DFADanna

oibleagáidí maidir le tuairisciú

4. Sonraíochtaí agus ceanglais maidir le tógáil DFADanna

Tréithe dearaidh DFAD (tuairisc)

Marcálacha agus aitheantóirí DFADanna, lena n‑áirítear rabhcháin DFADanna

ceanglais soilsiúcháin

frithchaiteoirí radair

fad infheicthe

baoithe raidió (ceanglas maidir le sraithuimhreacha)

trasghlacadóirí satailíte (ceanglas maidir le sraithuimhreacha)

5. Limistéir is infheidhme:

Mionsonraí maidir le limistéir nó tréimhsí atá iata, e.g. uiscí teorann, lánaí loingseoireachta , gaireacht d'iascaigh ar mhionscála, etc.

6. Tréimhse is infheidhme maidir le DFAD-MP.

7. Modhanna chun faireachán agus athbhreithniú a dhéanamh ar chur chun feidhme DFAD-MP.

8. Teimpléad logleabhair DFAD (sonraí atá le bailiú arna sonrú in Iarscríbhinn 3).

IARSCRÍBHINN 3

**SONRAÍ A BHAILIÚ LE hAGHAIDH DFADanna**

a) Maidir le gach gníomhaíocht thart ar DFAD, cibé acu a dhéantar cor iascaireachta ina diaidh nó nach ndéantar, déanfaidh gach soitheach iascaireachta, tacaíochta agus soláthair an fhaisnéis a leanas a thuairisciú:   
i. Soitheach (ainm agus uimhir chláraithe an tsoithigh iascaireachta, tacaíochta agus soláthair)   
ii. Suíomh (ina shuíomh geografach den teagmhas (Domhanleithead agus Domhanfhad) de réir céimeanna agus nóiméad)   
iii. Dáta (LL/MM/BBBB, lá/mí/bliain)   
iv. Aitheantóir DFAD (DFAD nó an sainaitheantas rabhcháin)   
v. An cineál DFAD (FAD srutha déanta as ábhar nádúrtha, FAD srutha déanta as ábhair shaorga),   
vi. Tréithe dearaidh DFAD   
• Gné agus ábhar na páirte snámhachta agus an struchtúir a bhíonn ar crochadh faoi uisce;   
vii. An cineál gníomhaíochta, (dul chuig an DFAD, tabhairt isteach eangaí, aisghabháil, caillteanas, idirghabháil maidir le trealamh leictreonach seirbhíse).

b) Má thugtar faoi chor iascaireachta tar éis dul chuig DFAD, torthaí an choir i dtéarmaí gabhála agus foghabhála, cibé acu a dhéantar iad a choinneáil nó a aischur marbh nó beo nó nach ndéantar. Tuairisceoidh CPCanna na sonraí sin a dhéantar a chomhiomlánú in aghaidh an tsoithigh ar chéim 1\*1 (i gcás inarb infheidhme) agus go míosúil don Rúnaíocht

**SONRAÍ A BHAILIÚ LE hAGHAIDH AFADanna**

a) Aon ghníomhaíocht timpeall AFAD.   
b) Maidir le gach gníomhaíocht timpeall AFAD (deisiú, idirghabháil, comhdhlúthú, etc.), cibé acu a leanann cor iascaireachta nó aon ghníomhaíocht eile nó nach leanann, tá an méid seo a leanas le tuairisciú:   
ii. Suíomh (ina shuíomh geografach den teagmhas (Domhanleithead agus Domhanfhad) de réir céimeanna agus nóiméad)   
ii. Dáta (LL/MM/BBBB, lá/mí/bliain)   
iii. aitheantóir AFAD (i.e. Marcáil FAD nó an sainaitheantas rabhcháin nó faisnéis ar bith lenar féidir an t‑úinéir a aithint).

c) Má thugtar faoi chor iascaireachta tar éis dul chuig FAD nó gníomhaíochtaí iascaireachta eile, torthaí an choir i dtéarmaí gabhála agus foghabhála, cibé acu a dhéantar iad a choinneáil nó a aischur marbh nó beo nó nach ndéantar.

IARSCRÍBHINN 4

**Bearta maolaithe le haghaidh éanlaith mhara in iascaigh spiléir**

|  |  |  |
| --- | --- | --- |
| **Maolú** | **Tuairisc** | **Sonraíochtaí** |
| Doruithe a chur le linn na hoíche gan de shoilsiú deice ach a laghad is gá | Gan doruithe a chur idir camhaoir agus coineascar muirí.  Gan ach a laghad is gá de shoilsiú deice a bheith ann. | Déantar coineascar muirí agus camhaoir mhuirí a shainmhíniú faoi mar a leagtar amach iad i dtáblaí an Almanaig Loingseoireachta maidir leis an domhanleithead, am áitiúil agus dáta ábhartha.  Níor cheart don soilsiú íosta deice na híoschaighdeáin sábháilteachta agus loingseoireachta a shárú. |
| Línte scanraithe éan (línte Tori) | Déanfar línte scanraithe éan a úsáid nuair atá trealamh spiléir in úsáid chun an ruaig a chur ar éin ó theacht i ngiorracht don snúda. | I gcás soithí is faide ná 35 m nó cothrom leis:   * Is ceart ar a laghad líne amháin scanraithe éan a úsáid. Más indéanta, moltar do na soithí an dara cuaille tori agus an dara líne scanraithe éan a úsáid tráth a bhíonn líon mór éan ann nó cuid mhór gníomhaíochtaí éan ann; is ceart an dá líne scanraithe éan a úsáid an tráth céanna, ceann ar gach taobh den dorú atá á chur; * Ní mór fairsinge aeir na línte scanraithe éan a bheith níos faide ná 100 m nó cothrom leis; * Is ceart úsáid a bhaint as sraoilleáin fhada atá sách fada le go sínfeadh siad chomh fada le barr na farraige agus í ina calm; * ní mór gan na sraoilleáin fhada a bheith níos faide ná 5 m ó chéile.   I gcás soithí atá níos giorra na 35 m:   * Is ceart ar a laghad líne amháin scanraithe éan a úsáid. * Ní mór fairsinge aeir na línte scanraithe éan a bheith níos faide ná 75 m nó cothrom leis; * Is gá sraoilleáin atá fada agus/nó gearr (ach níos faide ná 1 m ar fad) a úsáid agus iad a bheith ceangailte den líne mar a leanas: * Sraoilleáin ghearra: gan de bhearna níos faide ná 2 m a bheith eatarthu. * Sraoilleáin fhada: gan de bhearna níos faide ná 5 m a bheith eatarthu den chéad 55 m de líne scanraithe éan.   Cuirtear treoirlínte breise maidir le dearadh agus úsáid línte scanraithe éan ar fáil in Iarscríbhinn 5 a ghabhann leis an rialachán seo. |
| Meáchan ar na línte | Meáchain líne a chur ar an snúda sula gcuirfear san uisce é | Níos mó ná 45 g ina iomláine ceangailte taobh istigh de 1 m ón duán; nó  Níos mó ná 60 g ina iomláine ceangailte taobh istigh de 3.5 m ón duán; nó  Níos mó ná meáchan 98 g ina iomláine ceangailte taobh istigh de 4 m ón duán. |

IARSCRÍBHINN 5

**Treoirlínte Forlíontacha maidir le Dearadh agus Úsáid Línte Scanraithe Éan**

**Brollach**


Tá na híoschaighdeáin theicniúla maidir le húsáid línte scanraithe éan le fáil in Iarscríbhinn 4 a ghabhann leis an Rialachán seo, agus ní thugtar iad anseo arís. Tá na treoirlínte forlíontacha seo ceaptha chun cuidiú le rialacháin maidir le línte scanraithe éan i gcás soithí spiléir a ullmhú agus a chur chun feidhme. D'ainneoin go bhfuil na treoirlínte seo sách soiléir, moltar éifeachtúlacht na línte scanraithe éan a fheabhsú trí thástáil a dhéanamh laistigh de cheanglais Iarscríbhinn 4 a ghabhann leis an rialachán. Cuirtear san áireamh sna treoirlínte athróga comhshaoil agus oibríochtúla, ina measc dálaí aimsire mar aon leis an luas lena gcuirtear amach na línte agus méid na loinge, ar fachtóirí iad uile a mbíonn tionchar acu ar fheidhmíocht agus ar dhearadh na línte scanraithe le baoití a chosaint ar éin. D'fhonn na hathróga sin a chur san áireamh féadfaidh athrú teacht ar dhearadh na línte scanraithe éan agus ar an úsáid a bhaintear astu ar choinníoll nach ndéanfar dochar d'fheidhmíocht na línte. Tá sé beartaithe feabhas leanúnach a chur ar dhearadh na línte scanraithe éan agus, dá bhrí sin, ba cheart athbhreithniú a dhéanamh ar na treoirlínte sin amach anseo.

**Dearadh na línte scanraithe éan (féach Figiúr 1)**

1. Gléas tarraingthe iomchuí ar an gcuid sin den líne scanraithe éan atá san uisce, féadfaidh gléas den chineál sin fairsinge aeir na líne a fheabhsú.   
2. Ba cheart go mbeadh an chuid sin den líne atá os cionn an uisce sách éadrom chun nach bhféadfadh na héin a gluaiseachtaí a thuar nó nach rachadh siad i dtaithí uirthi agus ba cheart go mbeadh an líne sách trom chun nach gcuirfeadh an ghaoth dá treo í.   
3. Is fearr an líne a cheangal den soitheach le sclóin láidir bhairille chun nach rachadh an líne i bhfostú inti féin.   
4. Ba cheart na sraoilleáin a bheith déanta as ábhar atá feiceálach agus a bhogann go beoga ar bhealach nach féidir a thuar (mar shampla, líne fhíneálta láidir atá cumhdaithe le feadánra polúireatáin dearg) atá ar crochadh ó sclóin láidir trí bhealach (chun nach rachadh an líne i bhfostú inti féin) agus iad ceangailte den líne scanraithe éan.   
5. Ba cheart dhá dhual nó níos mó a bheith i ngach sraoilleán.   
6. Ba cheart a bheith in ann an sraoilleán a bhaint trí bhíthin fáiscín sa chaoi gur éifeachtúla stuáil na líne.

**Línte scanraithe éan a úsáid**

1. Ba cheart an líne a bheith ar crochadh ó chuaille atá feistithe den soitheach. Ba cheart an cuaille scanraithe éan a shocrú chomh hard agus is féidir sa chaoi go ndéanfadh an líne bhaoití a bhfuil fad maith idir iad agus cúl an tsoithigh a chosaint agus nach rachadh sí i bhfostú sa trealamh iascaireachta. Dá airde an cuaille is fearr an chosaint baoití. Mar shampla, thabharfadh cuaille atá tuairim is 7 m os cionn na huiscelíne thart ar 100 m de chosaint baoití.   
2. Mura bhfuil ach líne amháin scanraithe éan in úsáid ag soithí, is ceart í a chur taobh na gaoithe de bhaoití báite. Má chuirtear amach duáin bhaoiteáilte taobh amuigh den mharbhshruth, is ceart pointe ceangail na líne sraoilleán den soitheach a bheith suite roinnt méadar taobh amuigh de thaobh an tsoithigh ar a ndéantar na baoití a chur amach. Má tá dhá líne scanraithe éan in úsáid ag soithí, ní mór na duáin bhaoiteáilte a chur amach taobh istigh den limistéar idir an dá líne scanraithe éan.   
3. Moltar go ndéanfar iliomad línte scanraithe éan a chur amach chun cosaint bhreise ar éin a thabhairt do bhaoití.   
4. Ar an ábhar go bhféadfaidh briseadh línte a bheith ann nó go bhféadfaidh na línte dul i bhfostú ina chéile, ní mór línte breise scanraithe éan a bheith ar bord le cur in áit na gceann a ndéantar damáiste dóibh agus lena chinntiú gur féidir leanúint d'oibríochtaí iascaireachta gan bhriseadh. Is féidir scaoilteán a bheith mar chuid den líne scanraithe éan chun fadhbanna sábháilteachta agus oibríochtúla a laghdú sa chás go rachadh snámhán spiléir in achrann nó i bhfostú i bhfairsinge uisce na líne sraoilleán.   
5. Nuair a bhíonn meaisín caite amach baoití (BCM) in úsáid ag iascairí, ní mór dóibh a chinntiú go ndéantar comhordú ar na línte scanraithe éan agus an meaisín mar a leanas: i) a áirithiú go gcaitheann BCM na baoití go díreach faoi chosaint na línte scanraithe éan, agus ii) nuair a bhíonn BCM (nó cuid mhór BCManna) in ann caitheamh le clébhord agus deasbhord araon, ba cheart dhá líne scanraithe éan a úsáid.   
6. Nuair a bhíonn an snúda á chaitheamh amach de lámh, ní mór do na hiascairí a chinntiú go gcaitear amach na duáin bhaoiteáilte agus na codanna corntha den snúda faoin limistéar atá cosanta ag na línte scanraithe éan agus go seachnaítear an tsuaiteacht liáin a mhoilleodh an ráta suncála.   
7. Moltar d'iascairí crainn tochrais láimhe, leictreacha nó hiodrálacha a shuiteáil chun cur amach agus aisghabháil na línte scanraithe éan a éascú.



Fadlíne (Cumraíocht Ghiair): Meánfhad líne brainse (méadair): Fad díreach i méadair idir snap agus duán.

Aistriúchán:

Snámhphointe

Leibhéal na farraige

Teocht dhromchla na farraige

Fad na líne snámhachta

Ábhar na príomhlíne

Meánfhad idir brainsí

Fad líne an bhrainse

Maidí solais

An cineál snúda/riain

An cineál duáin

An cineál baoite

Duáin idir snámháin (duáin in aghaidh an chiseáin)

IARSCRÍBHINN 6

**Forálacha ginearálta maidir leis an gcomhaontú um chairtfhostú**

Beidh na coinníollacha seo a leanas sa chomhaontú um chairtfhostú:

Thoiligh CPC brataí i scríbhinn leis an gcomhaontú um chairtfhostú;

Ní rachaidh fad na n‑oibríochtaí iascaireachta faoin gcomhaontú um chairtfhostú thar 12 mhí san iomlán in aon bhliain féilire;

Déanfar soithí iascaireachta atá le cairtfhostú a chlárú le Páirtithe Conarthacha agus Páirtithe Comhoibritheacha Neamhchonarthacha freagracha, a chomhaontaíonn go sainráite le Bearta Caomhnaithe agus Bainistíochta IOTC a chur i bhfeidhm agus iad a fhorfheidhmiú ar a gcuid soithí. Déanfaidh gach Páirtí Conarthach nó gach Páirtí Comhoibritheach brataí Neamhchonarthach lena mbaineann a ndualgas a fheidhmiú go héifeachtach maidir lena soithí iascaireachta a rialú chun a áirithiú go gcomhlíonfar Bearta Caomhnaithe agus Bainistíochta IOTC.

Beidh soithí iascaireachta atá le cairtfhostú ar thaifead IOTC ar shoithí atá údaraithe chun oibriú sa limistéar faoi Réimse Inniúlachta IOTC.

Gan dochar do dhualgais CPC ar chairtfhostú, áiritheoidh CPC brataí go gcomhlíonann an soitheach cairtfhostaithe reachtaíocht CPC ar chairtfhostú agus reachtaíocht CPCanna brataí araon agus áiritheoidh sé go gcomhlíonfaidh soithí cairtfhostaithe Bearta ábhartha Caomhnaithe agus Bainistíochta arna mbunú ag IOTC, i gcomhréir lena gcearta, lena n‑oibleagáidí agus lena ndlínse faoin dlí idirnáisiúnta. Má cheadaíonn CPC ar chairtfhostú don soitheach cairtfhostaithe dul ag iascaireacht ar an mórmhuir, is é CPC brataí a bheidh freagrach as an iascaireacht mhórmhara a dhéanfar de bhun shocrú na cairtfhostaithe. Tuairisceoidh an soitheach cairtfhostaithe VMS agus sonraí gabhála do CPCanna (ar chairtfhostú agus bratach orthu) agus do Rúnaíocht IOTC araon.

Déanfar gach gabháil (stairiúil agus reatha/atá le teacht) a chomhaireamh in aghaidh chuóta nó deiseanna iascaireachta CPC cairtfhostaithe, is é sin gach gabháil lena n‑áirítear foghabhálacha agus ábhar muirí aischurtha, a dhéanfar de bhun an chomhaontaithe um chairtfhostú. Déanfar clúdach breathnóra (stairiúil, reatha/atá le teacht) ar bord soithí den sórt sin a chomhaireamh freisin in aghaidh ráta cumhdaigh CPC ar chairtfhostú ar feadh na tréimhse a mbeidh an soitheach ag iascaireacht faoin gComhaontú um Chairtfhostú.

Tuairisceoidh CPC ar chairtfhostú don IOTC na gabhálacha go léir, lena n‑áirítear foghabhálacha agus ábhar muirí aischurtha, agus faisnéis eile a éileoidh IOTC, agus de réir na Scéime um Fhógra Cairtfhostaithe a shonraítear i gCuid III de CMM 19/07.

Úsáidfear Córais Faireacháin Soithí (VMS) agus, de réir mar is iomchuí, uirlisí chun limistéir iascaireachta a dhifreáil, amhail clibeanna éisc nó marcanna éisc, de réir Bhearta ábhartha Caomhnaithe agus Bainistíochta IOTC chun iascach a bhainistiú go héifeachtach.

Beidh clúdach breathnóra ann do 5 % ar a laghad den iarracht iascaireachta.

Beidh ceadúnas iascaireachta ag na soithí cairtfhostaithe a eiseoidh CPC ar chairtfhostú, agus ní bheidh siad ar liosta NNN IOTC, agus/nó ar liosta NNN d’Eagraíochtaí Réigiúnacha Bainistíochta Iascaigh eile.

Agus iad ag oibriú faoi chomhaontuithe um chairtfhostú, ní údarófar do na soithí cairtfhostaithe, a mhéid is féidir, cuóta (más ann dó) ná teidlíocht Pháirtithe Conarthacha brataí ná Páirtithe Comhoibritheacha Neamhchonarthacha a úsáid. I gcás ar bith, ní údarófar don soitheach iascaireacht a dhéanamh faoi níos mó ná comhaontú amháin um chairtfhostú ag an am céanna.

Mura bhforáiltear go sonrach sa chomhaontú um chairtfhostú, agus i gcomhréir leis an dlí náisiúnta ábhartha agus leis an rialachán náisiúnta ábhartha, déanfar gabhálacha na soithí cairtfhostaithe a dhíluchtú go heisiach i gCalafoirt an Pháirtí Chonarthaigh ar chairtfhostú nó faoina mhaoirseacht dhíreach chun a áirithiú nach mbainfidh gníomhaíochtaí na soithí cairtfhostaithe an bonn de Bhearta Caomhnaithe agus Bainistíochta IOTC.

Coinneofar cóip den doiciméadacht chairtfhostaithe ar bord an tsoithigh chairtfhostaithe i gcónaí.

1. I gcás ina bhfuil CPC ag cur an chláir breathnóra chun feidhme go hiomlán, féadfar a roghnú cé acu a sholáthrófar sonraí faoi éanlaith mhara nó nach soláthrófar [↑](#footnote-ref-1)
2. I gcás ina bhfuil CPC ag cur an chláir breathnóra chun feidhme go hiomlán, féadfar a roghnú cé acu a sholáthrófar sonraí faoi éanlaith mhara nó nach soláthrófar [↑](#footnote-ref-2)